Aṭas n tuɣac i d-yettmeslayen deg udṛis, tikkelt d tin n yimeɣri-amasazɣan, tikkelt d tin n Ṭawes tameddakkelt n umaru yuḍnen, tikkelt d tin n umejjay neɣ Ṭawes tafremlit, tikkelt d tin umaru...qqarent-d ayen yuran deg waṭas n tewriqin i yeččuren d aqraḥ, winna tettleqqim tmetti s leɛwayed yeǧǧa wakud, i yettarran amdan d abeṛṛani gar-as d yiman-is d wayen akk i as-d-yezzin deg-s. Amuḍin d umejjay, yezdi-ten uqraḥ i yesɛan aṭas n wudmawen, zedren di sin gar yicangalen n tmetti i asen-yesseṛwan tineggas d tderray. Daɣ-netta, yal wa amek yessedhay iman-is, yiwen yemmal aqraḥ-is i temlel n tewriqin, wayeḍ iwekkel azaylal-is n yiniten n tfelwin.